Raaseporin kihlakunnanviraston 
syyttäjäosasto
Ajurinpolku 4, 10600 Tammisaari

OIKEUSMINISTERIÖLLE

LAUSUNTO SYYTTÄJÄLAITOKSEN RAKENNE- JA RESURSSITYÖRYHMÄN LOPPUMIETINNÖSTÄ 
- lausuntoja ja selvityksiä 2005:17

Toimistohenkilökunnan resurssitarve

Raaseporin syyttäjäosastolla on 1,5 sihteeriä ja määrä tulee säilyttää alueen erityistarpeiden vuoksi. Alue on kaksikielinen ja sihteerit joutuvat käyttämään työaikaa asiakirjojen kääntämiseen ja asioiden selittämiseen eri kielillä. Uusi kielilaki toi uusia vaatimuksia kielen suhteen ja alueellinen valvonta kielioikeuksien valvonnassa on erittäin tarkkaa aiheuttaen syyttäjäosastolle vaatimuksia asiakirjojen kielen suhteen. 

Esitutkintayhteistyö

Yhteistyö Raaseporissa on erittäin tiivistä johtuen osittain Raaseporin poliisin henkilöstöongelmista ja siitä, että poliisi sijaitsee samassa talossa, joten yhteistyö on mahdollista. Työllistävä vaikutus on merkittävä, mutta vähentää toisaalta syyteharkintaan käytettävää aikaa.

Paikallisen syyttäjätoimen rakenneuudistus

Raaseporin alueen työmäärien vähentäminen rakenneuudistuksella on mahdollista, mutta ei alueen kaksikielisyyden vuoksi tule onnistumaan samalla tavalla kuin muilla alueilla. Kaksikielisyys on otettava syyttäjävalinnoissa huomioon, alueella täytyy olla kokeneita, ruotsinkieltä taitavia syyttäjiä useampia. Tällä hetkellä ei ole takuuta siitä, että sairastunut syyttäjä pystytään korvaamaan ruotsikielentaitoisella. 
Kieliasian laiminlyöminen huomataan alueella nopeasti ja se voi tuoda syyttäjälaitokselle ikävää julkisuutta. 
Erityisosaaminen ei tällä hetkellä jakaudu Raaseporin alueelle. Raaseporin syyttäjät joutuvat ottamaan hoidettavakseen jutun kuin jutun, mikäli käytettävänä kielenä on ruotsi.  

Alueella tulisi kierrättää syyttäjiä. Tällöin yhä useammalla olisi mahdollisuus oppia kieltä ja samalla helpotettaisiin alueen syyttäjiin kohdistuvia paineita mahdollistamalla työnteko yksikielisellä alueella. Syyttäjää ei siten tule sijoittaa Raaseporin, vaan Espooseen. Raaseporin tehtävät tulee hoitaa syyttäjäkierrolla. 

Paikallisjohtaminen

Alueella tulee päätöksenteko käräjäoikeuden ja poliisin kanssa järjestää myös paikallisesti. Mikäli ylin päätöksenteko on vain Espoossa, vaikeutuu asioiden sujuva käsittely.